**VEĽKÁ FRANCÚZSKA REVOLÚCIA**

**Francúzska buržoázna**revolúcia alebo **Veľká francúzska revolúcia** bola revolúcia, ktorá prebehla vo **Francúzsku** v rokoch **1789 - 1799** s cieľom odstrániť absolutistickú moc Bourbonovcov (kráľa Ľudovíta XVI.).

**Príčiny a ciele revolúcie**

Hlavnou príčinou revolúcie bola sociálna, hospodárska a politická kríza Francúzska v 18. storočí a najmä:

* **absolutizmus** (vrchol dosiahol za vlády**Ľudovíta XIV.** - „kráľ Slnko“),
* **nespokojnosť s nákladným životom kráľovského dvora vo Versailles** - prepych a luxus, ale aj náklady súvisiace s vojnami - napr. **vojna o španielske dedičstvo** (1701 –1714) alebo**americká revolúcia** (1775 – 1783),
* nezvolávanie zhromaždenia **generálnych stavov** od roku **1614** (generálne stavy vznikli v roku **1302** ako poradné zhromaždenie kráľa, najmä na schvaľovanie daní),
* rozdelenie francúzskej spoločnosti na**3 stavy: šľachtu, duchovenstvo a mešťanov**,
* **neúspech francúzskej zámorskej koloniálnej politiky** a strata kolónií
* **neúroda v roku** **1788**, ktorá priniesla hlad a biedu pre najchudobnejšie vrstvy.

Revolúcia sa inšpirovala myšlienkovým hnutím – **osvietenstvom** (šíriteľmi boli osvietenskí učenci Rousseau, Montesquieu, Voltaire) a **americkou revolúciou** (1775 - 1783), predovšetkým **Deklaráciou nezávislosti USA** (1776).

Hlavnou silou revolúcie boli **ľudové masy** na čele s bohatým **meštianstvom**(buržoáziou). Ich cieľom bolo odstrániť daňové privilégiá, presadiť slobodné podnikanie, obmedziť absolutistickú moc panovníka a získať politickú moc.

**Spoločnosť**

Francúzska spoločnosť sa v 18. storočí delila na tri stavy:

* **2 privilegované** (asi 2% obyvateľstva, nemuseli platiť dane, mali politickú moc, mohli podnikať) – 1. stav/duchovenstvo, 2. stav/šľachta.
* **1 neprivilegovaný** (asi 98 % obyvateľstva, museli platiť dane, nemali politickú moc, mali obmedzené možnosti podnikania) - 3. stav/mešťania (vrátane roľníkov a remeselníkov).

**Nad stavmi stála absolútna (neobmedzená) moc panovníka**. Tesne pred revolúciou sa väčšina obyvateľov živila poľnohospodárstvom, najviac ľudí žilo na dedinách. Pôda bola veľmi drahá, roľníci aj veľkostatky mali malé výnosy a stúpla cena potravín.

Za vlády **Ľudovíta XVI.** (1774 – 1792) sa naplno prejavila finančná kríza. K napätej situácii prispievala aj kráľova manželka **Mária Antoinetta** (dcéra Márie Terézie), ktorá bola medzi Francúzmi veľmi neobľúbená (známa je príhoda, podľa ktorej kráľovná na poznámku, že ľud nemá ani na chlieb, odvetila, nech teda jedia koláče). Vláda **Ľudovíta XVI.** vytvorila veľké dlhy, ktoré riešila zvyšovaním daní. Dane však platil iba tretí stav, ostatné dva stavy dane neplatili. Takmer všetky príjmy z daní pohltili výdavky kráľovského dvora. Narastala tak nespokojnosť obyvateľstva, ku ktorej prispela aj veľká neúroda v roku **1788** a vypuknutie revolúcie bolo len otázkou času.

**Začiatok revolúcie**

Kráľ Ľudovít XVI. zvolal na **5. mája** 1789 (po 175 rokoch) do **Versailles** zasadnutie generálnych stavov. Napriek tomu, že tretí stav mal v generálnych stavoch väčšie zastúpenie (viac účastníkov) ako ostatné dva stavy spolu, nemohol ani jednu svoju reformu presadiť, lebo každý stav mal jeden hlas. Pre svoju nespokojnosť sa tretí stav rozhodol, že bude zasadať samostatne a jeho poslanci sa vyhlásili za **Národné zhromaždenie** a rozhodli sa sformulovať novú ústavu. Postupne sa k Národnému zhromaždeniu pridali aj sympatizanti z ďalších stavov. Kráľ nakoniec prijal existenciu Národného zhromaždenia a **9. júla** 1789 sa Národné zhromaždenie premenovalo na **Ústavodarné národné zhromaždenie**, ktoré žiadalo:

* odstrániť absolutizmus,
* uskutočniť daňovú reformu a reformu súdnictva,
* zabezpečiť demokratické slobody.

Kráľ sa rozhodol povolať do Versailles a Paríža vojakov s cieľom rozpustiť Ústavodarné národné zhromaždenie. **14. júla** 1789 ľud vtrhol do budovy **Invalidovne**, kde sa zmocnil zbraní. Potom zaútočil na štátnu väznicu **Bastillu**, ktorá bola symbolom všetkého, čo nenávideli. Úspešné dobytie Bastilly pod osvietenským heslom **sloboda – rovnosť - bratstvo** (liberté - egalité - fraternité) sa považuje za začiatok francúzskej buržoáznej revolúcie.

V septembri 1792 sa prvý raz zišiel novozvolený **Konvent girondistov** (girondisti - predstavitelia obchodno-priemyselnej buržoázie, pochádzali z oblasti Girond, zástancovia republiky, chceli zabrániť poprave kráľa), ktorý zrušil monarchiu a **21. septembra 1792 vyhlásil Francúzsko za republiku**.

V decembri 1792 až januári 1793 sa konal **proces s kráľom Ľudovítom XVI.** – kráľa súdil Konvent. Girondisti boli proti celému procesu a robili všetko na záchranu kráľa, ale márne. 17. januára 1793 Konvent schválil popravu kráľa a **21. januára 1793** kráľa Ľudovíta XVI. popravili ako obyčajného človeka na námestí (gilotínou mu sťali hlavu). V októbri 1793 popravili aj jeho manželku Máriu Antoinettu (ich syn zomrel ako dieťa vo väznici v Teple a dcéra sa vrátila do Rakúskej monarchie - k svojim príbuzným Habsburgovcom, kde prežila celý život). Jej poprava prehĺbila nenávisť Rakúska k Francúzsku. Postupne vznikla koalícia európskych štátov (Rakúsko, Prusko, Španielsko, Anglicko a i.), ktoré chceli poraziť Francúzsko a zastaviť hrozbu šírenia revolúcie v Európe. Francúzsko sa ocitlo vo vojnovom stave s väčšinou Európy a utrpelo niekoľko ťažkých porážok.